สธ. กำชับ สสจ.เฝ้าระวังโรคซิฟิลิส โดยเฉพาะกลุ่มวัยเรียนวัยรุ่นที่พบเป็นกลุ่มใหญ่ที่ป่วยมากและพบเพิ่มขึ้นต่อเนื่อง
กระทรวงสาธารณสุข กำชับสาธารณสุขจังหวัดเฝ้าระวังโรคซิฟิลิส โดยเฉพาะกลุ่มวัยเรียนวัยรุ่นที่พบเป็นกลุ่มใหญ่ที่ป่วย เร่งประสานสถานศึกษาให้ความรู้นักเรียนรู้จักป้องกันโรคติดต่อทางเพศสัมพันธ์นพ.สุขุม กาญจนพิมาย ปลัดกระทรวงสาธารณสุข เปิดเผยว่า จากรายงานสถานการณ์โรคซิฟิลิส ของสำนักระบาดวิทยา กรมควบคุมโรค ตั้งแต่ 1 มกราคม-13 พฤษภาคม 2562 พบผู้ป่วย 3,080 ราย ซึ่งมีแนวโน้มเพิ่มขึ้นกว่าปีที่ผ่านมา ส่วนใหญ่อยู่ในกลุ่มอายุ 15-24 ปี คิดเป็นร้อยละ 40.42 รองลงมา คือ กลุ่มอายุระหว่าง 25 - 34 ปี ข้อมูลดังกล่าวเป็นสัญญาณถึงการมีเพศสัมพันธ์ที่ไม่ปลอดภัยของกลุ่มวัยรุ่น วัยเรียน และวัยเจริญพันธุ์ เสี่ยงต่อการติดเชื้อเอชไอวีและโรคติดต่อทางเพศสัมพันธ์อื่นๆ จึงได้สั่งการให้นายแพทย์สาธารณสุขจังหวัดเฝ้าระวัง ติดตามสถานการณ์โรคซิฟิลิสในพื้นที่อย่างใกล้ชิด พร้อมประสานสถานศึกษาให้ความรู้เรื่องโรคติดต่อทางเพศสัมพันธ์และการป้องกันโรค ทั้งนี้กระทรวงสาธารณสุขได้บูรณาการความร่วมมือกับหน่วยงานที่เกี่ยวข้อง กำหนดมาตรการพัฒนาระบบบริการควบคุม ป้องกัน และดูแลรักษาโรคติดต่อทางเพศสัมพันธ์ ได้แก่ การพัฒนาระบบเฝ้าระวัง ระบบข้อมูล ระบบติดตามประเมินผล เพิ่มคุณภาพการบริการโรคติดต่อทางเพศสัมพันธ์ของโรงพยาบาล พัฒนาศักยภาพคลินิกกามโรคสำนักงานป้องกันควบคุมโรค จัดทำแผนการศึกษาวิจัย รวมถึงทบทวนและพัฒนาแผนยุทธศาสตร์เพื่อป้องกันและควบคุมโรคติดต่อทางเพศสัมพันธ์ สำหรับ ซิฟิลิสเป็นโรคติดต่อทางเพศสัมพันธ์ หรือได้รับเลือดจากผู้ติดเชื้อ โดยผู้ป่วยจะทราบว่าตัวเองติดเชื้อต่อเมื่อได้รับการตรวจเลือด แม่ที่ติดเชื้อซิฟิลิสแล้วไม่ได้รับการรักษาอาจส่งผลถึงทารกในครรภ์ได้ ซึ่งปี 2562 พบเด็กแรกคลอดป่วยซิฟิลิสถึง 249 ราย อาการของโรคหลังจากได้รับเชื้อระยะแรกอาจพบแผลที่อวัยวะเพศ จากนั้นแผลจะหายและมีผื่นตามร่างกาย ฝ่ามือ ฝ่าเท้า หรือที่อวัยวะเพศ อาจมีผมร่วงเป็นหย่อมๆ ผู้ติดเชื้อบางรายอาจจะไม่แสดงอาการ แต่เชื้อจะอยู่ในร่างกายถ้าไม่ได้รับการรักษาสามารถจะก่อให้เกิดความผิดปกติที่สมอง ระบบหัวใจและหลอดเลือด อย่างไรก็ตามโรคซิฟิลิสสามารถรักษาให้หายได้ด้วยยา แต่ต้องตรวจติดตามการรักษาอย่างต่อเนื่อง